Document ID: 32008R0439

UREDBA KOMISIJE (ES) št. 439/2008
z dne 21. maja 2008
o spremembi Priloge II k Uredbi (ES) št. 2076/2005 glede uvoza ribiških proizvodov s Fidžija
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti člena 9 Uredbe,
ob upoštevanju Uredbe (ES) št. 854/2004 Evropskega parlamenta in Sveta z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (2) in zlasti člena 16 Uredbe,
ob upoštevanju naslednjega:
(1)
Člen 11(1) Uredbe (ES) št. 854/2004 določa, da se proizvodi živalskega izvora uvažajo samo iz tretje države ali dela tretje države, ki je na seznamu, sestavljenem v skladu z navedeno uredbo.
(2)
Uredba Komisije (ES) št. 2076/2005 z dne 5. decembra 2005 o prehodnih ureditvah za izvajanje uredb (ES) št. 853/2004, (ES) št. 854/2004 in (ES) št. 882/2004 Evropskega parlamenta in Sveta (3) določa z odstopanjem od člena 11(1) Uredbe (ES) št. 854/2004, da lahko države članice pod določenimi pogoji dovolijo uvoz ribiških proizvodov iz tretjih držav, naštetih v Prilogi II k navedeni uredbi.
(3)
V navedenih tretjih državah še ni bil opravljen inšpekcijski pregled Skupnosti, da bi se preverile njihove sanitarne razmere in ocenilo, ali je nadzor, ki ga izvajajo pristojni organi, v skladu z zahtevami zakonodaje Skupnosti. Fidži je zdaj naveden v Prilogi II k Uredbi (ES) št. 2076/2005.
(4)
Inšpekcijski pregled Skupnosti, opravljen na Fidžiju, je pokazal resne pomanjkljivosti glede higiene pri ravnanju z ribiškimi proizvodi in glede zmogljivosti organov navedene tretje države pri opravljanju zanesljivih pregledov ribiških proizvodov. V skladu s tem Fidži ne more zagotoviti jamstev, da so bili ribiški proizvodi pridobljeni v razmerah, ki so vsaj enake tistim, ki veljajo za proizvodnjo in dajanje na trg ribiških proizvodov Skupnosti.
(5)
Zato se uvoz ribiških proizvodov s Fidžija v Skupnost ne sme več dovoliti.
(6)
Da se omogoči vnos ribiških proizvodov s Fidžija, proizvedenih in certificiranih pred začetkom veljavnosti te uredbe, v Skupnost, je treba določiti prehodno obdobje.
(7)
Uredbo (ES) št. 2076/2005 je zato treba ustrezno spremeniti.
(8)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga II k Uredbi (ES) št. 2076/2005 se nadomesti z besedilom Priloge k tej Uredbi.
Člen 2
Države članice lahko v prehodnem obdobju, ki ni daljše od šestih tednov od začetka veljavnosti te uredbe, dovolijo uvoz ribiških proizvodov s Fidžija, proizvedenih in certificiranih pred navedenim datumom.
Člen 3
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. maja 2008

Labels: 5
0
3
6
18